Kamu bisa jelasin ke aku soal Kofi dalam bahasa nias?

Kofi ya'ia da'ö sambua döi zinanö ma sinumbua sauri ba Danö Niha buania nitutu ma nigili (Li Indonesia ditumbuk atau digiling) irege ohama sitola nifaruka ba nidanö ba tola labadu, idanö si no la'ukhugö si no lafaruka gulo, nalabadu ia, ba möi fanaha wanuköu. Kofi ba li Indonesia latötöi; Kopi. Kofi sambua bagotalua zoya zinumbua nifaliaro ma ni'odödögö wananö ba zi 50 negara. So dombua ngawalö ma spesies zinanö kofi ya'ia da'ö kofi Robusta (Kopi Robusta-Coffea canephora) faoma kofi Arabika (Kopi Arabika - Coffea arabica). Kofi andre, fagölö wanötöi ya'ia he sanandrösa ba mbuania si no latutu faoma töinia sanandrösa ba döi zinumbua ya'ia da'ö faoma lamane; Kofi. Ba Danö Niha, kofi no sambua fasumangeta na so dome simöi ba nomo niha. Dozi omo, so kofi, heŵa'ae so'omo so wanufa ba dome, sitola mamili hadia kofi ma tesi. Hiza si'oföna lasao'ö, ya'ia da'ö kofi. Kofi andre, na iada'a no oi la'ila niha ba zisagörö ulidanö. Simane ba Danö Niha, kofi andre göi no irai lafaehagö föna zato hewisa lala wamaruka ya'ia ba ginötö Sail Nias 2019. Samawa kofi, lafaehagö ngawalö kofi ba niha somasi mamadu kofi.

Waö-waö kofi andre fatua lö labadu niha somasi mamadu kofi, so ma'ifu lala si lö tola lö'ö lafalua ya'ia da'ö maneu bua kofi si no tola lateteu faoma mesin hegöi niteteu faoma tanga. Aefa da'ö, hunö kofi si no lateteu, la'okhoi'ö awena latafi'ö irege oroma gadaya ma si lö ösi. Aefa latafi'ö, latutu ma na so mesin giling lagili, na no aefa da'ö tola sa'ae lahaogö kofi ba na so zomasi mangoguna'ö gulo, ba ginötö fatua lö lahawui ia faoma idanö lanönö gulo ndrohu-ndrohu ha wa'ami gulo zomasi niha.

Molo'ö si no musura ba mböröta wangi'ila sinumbua kofi andre bua zinanö same'e amaola ba zamadu ya'ia, si'oföna sibai moroi ba Bangsa Etiopia fetaro Benua Afrika me 3000 fakhe (1000 SM) si lalö. Kofi andre idugu tedou la'ila niha ba no möi fa'amuzaewe duria ba mbanua soya misa. Indonesia tola 400 ribu ton kofi ero döfi. Baero raso faoma fa'omuhuo kofi andre, tola göi fangadogo-dogo'ö risiko niha si no göna fökhö kanker, diabetes, batu empedu, ba ngawalö wökhö tanöbö'ö simane fökhö tödö kardiovaskuler.

Böröta Duho Wehede Kofi (Etimologi)

Böröta duho wehede kofi molo'ö si no tesura ya'ia da'ö moroi ba wehede bahasa Arab: قهوة‎ qahwah nifo'eluaha fa'abölö ma kekuatan, börö me ba mböröta no la'oguna'ö sitobali ö simöi fangabölö mboto. Fehede qahwah ifuli so wa'atebulö fanötöi kofi andre ya'ia da'ö kahveh nihalö moroi ba wehede bahasa Turki ba sifao fa'atedou ginötö ba tebulö zui nitötöi faoma fehede koffie ba wehede bahasa Belanda. Fangoguna'ö fehede koffie ba zi lö ara no la'oguna'ö ba li Indonesia ya'ia da'ö kopi simane si no ta'ila ofeta ma'ökhö.